Een sterf, talle beseer in Pretoriase treinongeluk  Die dodetal in die ongeluk is nog nie bekend nie. Foto: Tshwane-nooddienste Tientalle pendelaars is beseer en minstens een is dood toe twee passasierstreine Dinsdagoggend in die weste van Pretoria gebots het. Xander Loubser van Best Care-ambulansdiens sê dis nog nie moontlik om te sê hoeveel mense beseer is nie aangesien nooddienste steeds op die toneel besig is, maar dit lyk in dié vroeë stadium na ŉ groot aantal. Die ongeluk het by die Mountain View-stasie gebeur, maar die oorsaak is nog onbekend. Talle nooddienste is op die toneel om bystand te verleen en beseerdes na omliggende hospitale te vervoer. Lillian Mofokeng, Gautengse Metrorail-woordvoerder, sê die ongeluk het omstreeks 09:15 plaasgevind toe een trein op die stasie van agter in ŉ ander vasgery het. “ŉ Groot aantal pendelaars is beseer en minstens een het gesterf,” sê sy. “Beamptes van talle nooddienste is op die toneel om die beseerdes te behandel.” Kapt. Mavela Masondo, Gautengse polisiewoordvoerder, kon nie onmiddellik meer inligting verskaf nie. Hou Maroela Media dop vir nog inligting.